PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/023	Bratislava,  17. marca 2008	

Protimonopolný úrad Slovenskej republiky, odbor koncentrácií v správnom konaní 
číslo 0010/OK/2008 začatom dňa 13.02.2008 na základe oznámenia koncentrácie podnikateľom NP Confectionery AB, c/o Visma Service Sverige AB, Lilla Torg 1, 21134 Malmö, Švédsko prostredníctvom splnomocneného právneho zástupcu     Mgr. Přemysla Mareka so sídlom Kapitulská 18/A, 811 01 Bratislava, vo veci koncentrácie podnikateľov NP Confectionery AB, c/o Visma Service Sverige AB, Lilla Torg 1, 21134 Malmö, Švédsko, HAMÉ, a.s., so sídlom Babice č. 572, okres Uherské Hradiště, Česká republika a OTOMAC, a.s., Sokolovská 406, Uherské Hradiště - Mařatice, Česká republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa NP Confectionery AB, c/o Visma Service Sverige AB, Lilla Torg 1, 21134 Malmö, Švédsko nad podnikom podnikateľa HAMÉ, a.s., so sídlom Babice č. 572, okres Uherské Hradiště, Česká republika a nad podnikom podnikateľa OTOMAC, a.s., Sokolovská 406, Uherské Hradiště - Mařatice, Česká republika na základe Rámcovej akvizičnej zmluvy zo dňa 05.01.2008 medzi pánom Ing. Leošom Novotným, trvale bytom Františka Kretze 1378, Uherské Hradiště - Mařatice, Česká republika, pánom Ing.  Radimom Hlaváčkom, trvale bytom Boršice č.p. 681, okres Uherské Hradiště, Česká republika a pánom Ing. Martinom Nuhlíčkom, trvale bytom Františka Kretze 1379 Uherské Hradiště - Mařatice, Česká republika ako predávajúcimi a medzi Nordic Food, s.r.o., so sídlom Na Příkope 15/583, 110 00 Praha, Česká republika ako kupujúcim. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 13.02.2008 listom zaevidovaným pod č. 570/2008 podnikateľom NP Confectionery AB, c/o Visma Service Sverige AB, Lilla Torg 1, 21134 Malmö, Švédsko (ďalej len „NPC“) prostredníctvom svojho splnomocneného právneho zástupcu Mgr. Přemysla Mareka so sídlom Kapitulská 18/A, 811 01 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí nepriamej výlučnej kontroly podnikateľa NPC nad podnikom podnikateľa HAMÉ, a.s., so sídlom Babice č. 572, okres Uherské Hradiště, Česká republika (ďalej len „HAMÉ“) a nad podnikom podnikateľa OTOMAC, a.s., Sokolovská 406, Uherské Hradiště - Mařatice, Česká republika (ďalej len „OTOMAC“), a to prostredníctvom podnikateľa Nordic Food, s.r.o., so sídlom Na Příkope 15/583, 110 00 Praha, Česká republika (ďalej len „Nordic Food“) na základe Rámcovej akvizičnej zmluvy zo dňa 05.01.2008 medzi pánom Ing. Leošom Novotným, trvale bytom Františka Kretze 1378, Uherské Hradiště - Mařatice, Česká republika (ďalej len „Ing. Leoš Novotný“), pánom Ing.  Radimom Hlaváčkom, trvale bytom Boršice č.p. 681, okres Uherské Hradiště, Česká republika (ďalej len „Ing. Radim Hlaváček“) a pánom Ing. Martinom Nuhlíčkom, trvale bytom Františka Kretze 1379 Uherské Hradiště - Mařatice, Česká republika (ďalej len „Ing. Martin Nuhlíček“) ako predávajúcimi a medzi Nordic Food ako kupujúcim, na základe ktorej Nordic Food nadobudne 99,939 % akcií spoločnosti HAMÉ a 100 % spoločnosti OTOMAC (ďalej len „Rámcová akvizičná zmluva“). 

Na základe doručenia oznámenia predmetnej koncentrácie začalo dňa 13.02.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0010/OK/2008, o čom úrad listom č. 708/PMÚ SR/2008 zo dňa 22.02.2008 informoval účastníka správneho konania. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ NPC oznámenie koncentrácie doplnil listom doručeným úradu dňa 05.03.2008, zaevidovaným úradom pod č. 927/2008.  

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 05.03.2008, zaevidovaným pod č. 927/2008,  začala dňa 06.03.2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 965/PMÚ SR/2008 zo dňa 07.03.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 03.03.2008.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

NPC

Spoločnosť NPC je spoločnosťou s ručením obmedzeným založenou a existujúcou podľa práva Švédska, zapísanou v Obchodnom registri pod číslom 556668 – 7579 v Malmö. 

Spoločnosť NPC je hlavnou materskou spoločnosťou skupiny, prostredníctvom ktorej je riadená a kontrolovaná činnosť jednotlivých spoločností v jej rámci. NPC je aktívna v oblasti výroby potravinárskych výrobkov. Konkrétne sa spoločnosti skupiny NPC orientujú na výrobu pečiva a nealkoholických nápojov. Hlavnými trhmi, na ktorých skupina NPC podniká sú pobaltské štáty, Nemecko a Rusko. 

Spoločnosť NPC je dcérskou spoločnosťou spoločnosti Nordic Partners ehf, Sidurgotu 8, Reykjavik, spoločnosti zriadenej na Islande (ďalej len „Nordic Partners ehf“).

Nordic Partenrs ehf je investičná spoločnosť s investíciami v priemyselnom sektore založená za účelom držby a kontroly podielov v ovládaných spoločnostiach. Spoločnosť Nordic Partenrs ehf  nevykonáva žiadnu podnikateľskú činnosť okrem držby akcií alebo obchodných podielov v dcérskych spoločnostiach a vykonávania príslušných akcionárskych práv v nich. Akcionármi Nordic Partenrs ehf sú fyzické osoby.

Na území Slovenskej republiky nemá skupina NPC žiadne dcérske spoločnosti. 

Organizačná štruktúra skupiny NPC ako aj štruktúra podnikateľov, ktorí sú priamo alebo nepriamo kontrolovaní spoločnosťou NPC je zobrazená v prílohe č. 12 k Oznámeniu koncentrácie. Vzhľadom k tomu, že tieto údaje boli účastníkom konania označené za predmet obchodného tajomstva, úrad ich v ďalšom texte neuvádza. 

Z vyššie uvedených skutočností vyplýva, že NPC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ NPC zastúpený Mgr. Přemyslom Marekom, so sídlom Kapitulská 18/A, 811 01 Bratislava, na základe písomného splnomocnenia zo dňa 28.01.2008.

HAMÉ

HAMÉ je podľa výpisu z Obchodného registra Krajského súdu v Brne, oddiel B, vložka 866 akciovou spoločnosťou, zapísanou pod č. 469 03 305, ktorá vznikla dňa 10.06.1992, so základným imaním vo výške 29 280 000 Kč. 

Spoločnosť HAMÉ je potravinárska spoločnosť špecializujúca sa na trvanlivé a chladené výrobky. HAMÉ v rámci výroby spracováva najmä mäso, ovocie a zeleninu. Výrobky HAMÉ zahŕňajú paštéty, konzervované mäsové výrobky, hotové jedlá, nakladanú (zaváranú) zeleninu, kečupy, paradajkové pretlaky, omáčky, marmelády, džemy, kompóty, sirupy, kojeneckú stravu a bagety a sendviče. Okrem toho spoločnosť HAMÉ vyrába aj chladené mäsové, ovocné a zeleninové výrobky.

Spoločnosť HAMÉ je holdingová aj výrobná spoločnosť. Okrem samotnej výroby zabezpečuje centralizovaný nákup surovín a predaj výrobkov skupiny, pričom sa stará aj o marketing, logistiku, ľudské zdroje a IT.

Spoločnosť HAMÉ je kontrolovaná tromi fyzickými osobami, konkrétne pánom Ing. Leošom Novotným, pánom Ing.  Radimom Hlaváčkom a pánom Ing. Martinom Nuhlíčkom, ktorí spoločne vlastnia 99,939 % akcií, pričom zvyšných 0,061 % akcií je vo vlastníctve iných fyzických osôb.

Na území Slovenskej republiky má spoločnosť HAMÉ tri dcérske spoločnosti. Konkrétne sa jedná o HAMÉ SLOVAKIA, spol. s r.o., Hviezdoslavova 1, 900 31 Stupava (ďalej len „HAMÉ SLOVAKIA“), OTMA Slovakia, a.s., Dolný Šianec 1,      911 01 Trenčín (ďalej len „OTMA Slovakia“) a HM – leasing, s.r.o., Mlynské Nivy 36, 821 09 Bratislava (ďalej len „HM – leasing“). 

Z vyššie uvedeného je zrejmé, že spoločnosť HAMÉ je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

OTOMAC

OTOMAC je podľa výpisu z Obchodného registra Krajského súdu v Brne, oddiel B, vložka 1281 akciovou spoločnosťou, zapísanou pod č. 499 74 122, ktorá vznikla dňa 25.02.1994, so základným imaním vo výške 1 000 000 Kč. 

Spoločnosť OTOMAC je podľa výpisu z obchodného registra spoločnosťou, ktorej zapísaný predmet činnosti okrem iného zahŕňa výrobu konzervárenských výrobkov, výrobu potravinárskych výrobkov, výrobu nealkoholických a alkoholických výrobkov, okrem výroby liehu, obchodnú a sprostredkovateľskú činnosť, ako aj stavebnú činnosť. Ako vyplýva z podkladov predložených účastníkom konania v priebehu správneho konania, spoločnosť OTOMAC je v súčasnej dobe neaktívna a nevykonáva žiadnu činnosť, čo dokumentujú aj účtovné závierky z roku 2006 a 2007. 

Spoločnosť OTOMAC je kontrolovaná tromi fyzickými osobami, konkrétne pánom Ing. Leošom Novotným, pánom Ing.  Radimom Hlaváčkom a pánom Ing. Martinom Nuhlíčkom, ktorí spoločne vlastnia 100 % akcií, z čoho vyplýva, že je sesterskou spoločnosťou spoločnosti HAMÉ.

Na území Slovenskej republiky nemá spoločnosť OTOMAC žiadnu dcérsku spoločnosť. 

Z vyššie uvedeného je zrejmé, že spoločnosť OTOMAC je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona. 

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní nepriamej výlučnej kontroly podnikateľom podnikateľa NPC nad podnikom podnikateľa HAMÉ a nad podnikom podnikateľa OTOMAC, a to prostredníctvom podnikateľa Nordic Food. Z oznámenia koncentrácie vyplýva, že ide o transakciu, ktorá vznikla na základe Rámcovej akvizičnej zmluvy, uzatvorenej dňa 05.01.2008 medzi Ing. Leošom Novotným, Ing.  Radimom Hlaváčkom a Ing. Martinom Nuhlíčkom ako predávajúcimi a medzi Nordic Food ako kupujúcim, na základe ktorej Nordic Food nadobudne 99,939 % akcií spoločnosti HAMÉ a 100 % spoločnosti OTOMAC. 

Okrem vyššie uvedených akcií spoločnosti HAMÉ a OTOMAC, nadobudne spoločnosť Nordic Food prostredníctvom Rámcovej akvizičnej zmluvy okrem súčasného 90 % obchodného podielu na základnom imaní (ktorý momentálne vlastní spoločnosť HAMÉ), od súčasného vlastníka p. Leoša Novotného aj zvyšný 10 % obchodný podiel na základnom imaní nasledovných spoločností:
a)	BAPA – Papáčkovy bagety, s.r.o., so sídlom Živnostenská 858, 561 51 Letohrad, Česká republika, zapísanej v Obchodnom registri Krajského súdu v Hradci Králové, oddiel C, vložka 1874 (ďalej len „BAPA – Papáčkovy bagety“);  
b)	HAMÉ HUNGARIA, Élelmiszerfeldolgozó és Kereskedelmi Korlátolt Felelösségü Társaság, so sídlom 1095 Budapest IX. Haller u. 11-13.II/210, Maďarsko (ďalej len „HAMÉ HUNGARIA“) a
c)	S.C. HAMÉ ROMANIA S.R.L., zapísanej v obchodnom registri  Okresného súdu Olt pod číslom J28/179/2000, CUI R 13382905 (ďalej len „HAMÉ ROMANIA“).
Spoločnosť Nordic Food je priamou dcérskou spoločnosťou spoločnosti NPC, ktorá má 90 % obchodný podiel na základnom imaní. Okrem NPC je spoločníkom Nordic Food aj spoločnosť NP Properties AB Malmö, c/o Visma Service Sverige AB, Lilla Torg 1, 21134 Švédsko (sesterská spoločnosť NPC), ktorá má 10 % obchodný podiel na základnom imaní spoločnosti Nordic Food a teda nemá možnosť vykonávať kontrolu nad uvedenou spoločnosťou. Toto právo podľa spoločenskej zmluvy prislúcha spoločnosti NPC, ktorá teda vykonáva výlučnú kontrolu nad Nordic Food.

Úrad po preštudovaní všetkých podkladov oznámenia koncentrácie zistil, že podnikateľ NPC na základe Rámcovej akvizičnej zmluvy získa možnosť vykonávať rozhodujúci vplyv na činnosť podnikateľa HAMÉ a podnikateľa OTOMAC, teda získa nepriamu výlučnú kontrolu nad podnikom podnikateľa HAMÉ a podnikom podnikateľa OTOMAC. 

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní nepriamej výlučnej kontroly podnikateľa NPC nad podnikom podnikateľa HAMÉ a podnikateľa OTOMAC na základe Rámcovej akvizičnej zmluvy.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ NPC, ktorý získal kontrolu nad podnikom podnikateľa HAMÉ a nad podnikom podnikateľa OTOMAC. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia NPC, HAMÉ a OTOMAC. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom k tomu, že podnikateľ HAMÉ za uzavreté účtovné obdobie predchádzajúce vzniku koncentrácie, t. j. v roku 2007 nemá presné údaje, nakoľko účtovné obdobie za rok 2007 ešte nemá uzavreté, úrad bral do úvahy údaje, ktoré podnikateľ poskytol za rok 2006.  Na základe predložených podkladov a informácií od účastníka konania teda úrad zistil, že podnikateľ HAMÉ v roku 2006 dosiahol v Slovenskej republike celkový obrat vyšší ako 500 mil. Sk a podnikateľ NPC dosiahol celosvetový celkový obrat prevyšujúci 1,2 mld. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Rámcovej akvizičnej zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Rámcovej akvizičnej zmluvy, t.j. 05.01.2008. Vzhľadom na to, že oznámenie koncentrácie bolo doručené úradu dňa 13.02.2008, predmetná koncentrácia bola oznámená úradu do 30 pracovných dní odo dňa uzavretia Rámcovej akvizičnej zmluvy, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Ako bolo už vyššie uvedené, nadobúdaná spoločnosť OTOMAC je v súčasnej dobe neaktívna a ani v rokoch 2006 a 2007 nevykonávala žiadnu činnosť. Vzhľadom k uvedenému sa ňou úrad v ďalšom texte nebude bližšie zaoberať. 

Z predložených podkladov a informácií úrad zistil, že podnikateľ NPC nemá na území Slovenskej republiky žiadnu dcérsku spoločnosť a obrat na území Slovenskej republiky bol dosiahnutý prostredníctvom poľskej spoločnosti Lider Artur Sp.z.o.o. (dcérska spoločnosť NPC) na trhu sladkostí, konkrétne sladkých sušienok (bisquitov). Ani NPC, ani žiadna jej dcérska alebo sesterská spoločnosť nebola v Slovenskej republike v roku 2007 aktívna na žiadnom inom trhu.

Na základe uvedeného úrad dospel k záveru, že spoločnosť NPC nepôsobí na území Slovenskej republiky v rovnakej oblasti ako nadobúdaná spoločnosť HAMÉ. Spoločnosť HAMÉ pôsobí najmä v oblasti trvanlivých a chladených výrobkov a na slovenskom trhu je prítomná v nasledovných segmentoch: sterilizované a chladené paštéty, hotové jedlá, mäsové konzervy a cestovné občerstvenie, kečupy a paradajkové pretlaky, hotové omáčky, zeleninové výrobky, kojenecká strava, sladká produkcia a vo veľmi obmedzenej miere aj bagety a sendviče. Prevažná väčšina aktivít HAMÉ sa na Slovensku uskutočňuje prostredníctvom slovenskej dcérskej spoločnosti HAMÉ Slovakia, ktorá distribuuje výrobky spoločnosti HAMÉ na území Slovenskej republiky a čiastočne sa podieľa na centralizovanom obstarávaní vstupov (surovín) a obalových materiálov od slovenských dodávateľov. HAMÉ nemá na Slovensku výrobné závody a nevyrába v Slovenskej republike žiadne výrobky.

Spoločnosť HAMÉ a NPC pôsobia v celosvetovom meradle na nasledovných rovnakých tovarových relevantných trhoch:

1.	Bagety a sendviče;
2.	Zeleninové výrobky / šaláty;
3.	Hotové jedlá.

Keďže z úradu predložených podkladov a informácií je zrejmé, že podiel spoločnosti HAMÉ v oblasti bagiet a sendvičov v Slovenskej republike činí približne 1 % (z čoho vyplýva, že nedosahuje podiel na trhu 25 %, požadovaný § 4 ods. 1 písm. b) Vyhlášky), úrad  sa uvedeným trhom v ďalšom texte nebude bližšie zaoberať.

Vzhľadom k vyššie uvedenému a vzhľadom k tomu, že aktivity podnikateľa NPC a nadobúdanej spoločnosti HAMÉ sa na území Slovenskej republiky neprekrývajú, úrad dospel k záveru, pri vymedzení relevantných trhov bude v nasledujúcom texte identifikovať nasledovné relevantné trhy:

-	trh zeleninových výrobkov;
-	trh hotových jedál.

Zeleninové výrobky

Zeleninové výrobky sú z rôznych druhov zeleniny vyrábané výrobky, ktoré sú balené do sklenených obalov alebo do plechových konzerv a sú zároveň konzervované pasterizáciou, prípadne prostredníctvom pridávania konzervačných prostriedkov. Na ich výrobu sa používajú rôzne druhy zeleniny, pričom jej jednotlivé druhy sa konzervujú samostatne alebo v tradičných zmesiach. Najbežnejšími druhmi zeleninových výrobkov sú nakladané uhorky, nakladaná kapusta v rôznych baleniach, zeleninové zmesy (napr. čalamády, nakladané zmesy dvoch alebo viacerých druhov zeleniny, jednodruhové zeleninové zmesy, huby nakladané samostatne alebo v kombinácii so zeleninou, a pod.), zaváraná zelenina (napr. zaváraný hrášok, fazuľky alebo kukurica). Hlavnou surovinou na výrobu zeleninových výrobkov sú všetky druhy zeleniny, ako aj látky používané pri konzervovaní, resp. zaváraní (hlavne ocot, voda, koreniny, konzervačné látky). Zeleninové výrobky sa používajú najmä ako prílohy k hotovým jedlám (nakladaná zelenina, všetky šaláty), ale aj ako polotovar na prípravu jedál (napr. zaváraná zelenina). Výrobcovia predávajú zeleninové výrobky maloobchodníkom, ako aj iným podnikateľom, ktorí ich používajú na prípravu jedál alebo ako prílohu k jedlám.

Vzhľadom na to, že tak ako bude uvedené neskôr, predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie nie je potrebné zaoberať sa úplne presnou definíciou relevantného trhu.

Hotové jedlá

Hotové jedlá sú vopred predpripravené potravinárske výrobky určené na priamu konzumáciu, obvykle po krátkodobom zahriatí. Tieto jedlá okrem zahriatia už nevyžadujú ďalšiu tepelnú úpravu. Hotové jedlá môžu mať podobu konzervovaných hotových jedál (v plechovkách alebo sklenených obaloch) alebo môžu byť balené v krabiciach alebo téglikoch (tzv. chladené hotové jedlá), čo umožňuje ponúkať zákazníkom široký sortiment jedál zodpovedajúci hotovým jedlám vareným napr. doma alebo v reštauráciách. Výrobcovia predávajú hotové jedlá  jednak maloobchodníkom, ktorí ich majú vo svojej ponuke, ale môžu byť distribuované aj priamo končeným spotrebiteľom (napr. do spoločností za účelom stravovania zamestnancov, do škôl, úradov a pod.).

Vzhľadom na to, že tak ako bude uvedené neskôr, predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie nie je potrebné zaoberať sa úplne presnou definíciou relevantného trhu.

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že priestorový relevantný trh zeleninových výrobkov a hotových jedál vymedzil účastník konania územím Slovenskej republiky, pričom je na základe podkladov účastníka koncentrácie zrejmé, že toto územie môže byť vymedzené i širšie.
 
Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti zeleninových výrobkov a hotových jedál, úrad ponechal pre účely tohto rozhodnutia presnú definíciu predmetných priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na trhy zeleninových výrobkov a hotových jedál na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Ako už bolo vyššie uvedené, spoločnosť HAMÉ pôsobí na relevantnom trhu zeleninových výrobkov a hotových jedál. Oba uvedené relevantné trhy sú charakteristické silnou konkurenciou s veľkým počtom konkurentov a ponúkaných značiek. Uvedená situácia sa nezmení ani po uskutočnení koncentrácie a účastníci budú naďalej vystavený podstatnej konkurencii, z čoho vyplýva, že žiaden z konkurentov nemôže na týchto trhoch konať nezávisle alebo svojvoľne. 

Z oznámenia koncentrácie vyplýva, že spoločnosť NPC nie je aktívna ani na trhu zeleninových výrobkov, ani na trhu hotových jedál v Slovenskej republike, teda nevstupuje na trhy, na ktorých pôsobí spoločnosť HAMÉ a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa HAMÉ. Nakoľko v prípade predmetnej koncentrácie nedochádza k  prekrývaniu aktivít účastníkov koncentrácie, posudzovaná koncentrácia je koncentráciou konglomerátneho charakteru. Z uvedeného teda vyplýva, že  po uskutočnení oznamovanej koncentrácie sa trhový podiel HAMÉ nezvýši. 

Spoločnosť NPC pôsobila na území Slovenskej republiky iba vo forme dovozov prostredníctvom poľskej dcérskej spoločnosti, aj to ako už bolo viac krát uvedené, na odlišnom trhu, než na akom pôsobí spoločnosť HAMÉ. 

Vzhľadom ku skutočnosti, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti zeleninových výrobkov a hotových jedál nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže. 

Zeleninové výrobky

Z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu zeleninových výrobkov je na území Slovenskej republiky v rokoch 2005, 2006 a 2007 vo finančných a objemových jednotkách nasledovná:

Tabuľka 1   Celková veľkosť trhu zeleninových výrobkov
Celková veľkosť trhu ZV	Roky	
	2005	2006	2007	
 Finančné jednotky
(v mil. SKK)	
730	
740	
760	
				
Objemové jednotky 
(v tonách)	
21 000	
21 200	
21 500	

Zdroj: Oznámenie koncentrácie

Údaje označené v hranatých zátvorkách sú predmetom obchodného tajomstva a sú súčasťou spisového materiálu. 

Na území Slovenskej republiky pôsobí podnikateľ HAMÉ v oblasti zeleninových výrobkov prostredníctvom svojej dcérskej spoločnosti HAMÉ SLOVAKIA, pričom   celá produkcia spoločnosti HAMÉ, ktorá sa predáva na území Slovenskej republiky, je vyrábaná v Českej republike.

Vzhľadom k tomu, že údaje o predajoch spoločnosti HAMÉ v objemových a finančných jednotkách na trhu zeleninových výrobkov na území Slovenskej republiky sú súčasťou spisového materiálu a boli účastníkom konania označené za predmet obchodného tajomstva, úrad ich v ďalšom texte nezverejňuje.

Hlavnými zákazníkmi skupiny HAMÉ sú obchodné reťazce s vlastnými distribučnými centrami ako aj súkromní veľkodistribútori, ktorí ďalej distribuujú výrobky ostatným maloobchodníkom. 

Náklady na distribúciu výrobkov sú približne [OT] % z obratu týkajúceho sa týchto výrobkov. Náklady sú ovplyvnené najmä množstvom a štruktúrou dodávok.  HAMÉ v súčasnosti nemá uzatvorené výhradné distribučné zmluvy dlhodobého charakteru.

Z informácií uvedených v oznámení koncentrácie vyplýva, že lojálnosť k značke má na trhu zeleninových výrobkov stredný význam. Existuje určitý počet zákazníkov, ktorí sú orientovaní na značkové výrobky, no značná časť zákazníkov robí svoje nákupné rozhodnutia na základe cien výrobkov a nie na základe vernosti k značke.

Na trhu zeleninových výrobkov neexistuje osobitný stupeň koncentrácie alebo naopak rozptýlenia zákazníkov. Zákazníci sú na tomto trhu zastúpení rovnomerne.

Údaje o najvýznamnejších dodávateľoch ako i odberateľoch na trhu zeleninových výrobkov sú súčasťou spisového materiálu, a keďže boli účastníkom konania označené za predmet obchodného tajomstva, úrad ich v ďalšom texte bližšie neuvádza.

Medzi konkurentov spoločnosti HAMÉ v oblasti zeleninových výrobkov patria spoločnosti A + Z Rišňovský Halász, s.r.o., Veľké Uľany, NOVOFRUCT SK, s.r.o., Nové Zámky, Naturex, spol. s r.o., Komárno a FRUCONA Košice, a.s., Košice. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu zeleninových výrobkov. 

Vzhľadom k tomu, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti zeleninových výrobkov na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti zeleninových výrobkov. 

Hotové jedlá

Z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu hotových jedál je na území Slovenskej republiky v rokoch 2005, 2006 a 2007 vo finančných a objemových jednotkách nasledovná:

Tabuľka 1   Celková veľkosť trhu hotových jedál
Celková veľkosť trhu HJ	Roky	
	2005	2006	2007	
 Finančné jednotky
(v mil. SKK)	
125	
130	
140	
				
Objemové jednotky 
(v tonách)	
1 900	
1 930	
1 950	

Zdroj: Oznámenie koncentrácie

Na území Slovenskej republiky pôsobí podnikateľ HAMÉ v oblasti hotových jedál prostredníctvom svojej dcérskej spoločnosti HAMÉ SLOVAKIA, pričom celá produkcia spoločnosti HAMÉ, ktorá sa predáva na území Slovenskej republiky, je vyrábaná v Českej republike.

Vzhľadom k tomu, že údaje o predajoch spoločnosti HAMÉ v objemových a finančných jednotkách na trhu hotových jedál na území Slovenskej republiky sú súčasťou spisového materiálu a boli účastníkom konania označené za predmet obchodného tajomstva, úrad ich v ďalšom texte nezverejňuje.

Hlavnými zákazníkmi skupiny HAMÉ sú obchodné reťazce s vlastnými distribučnými centrami ako aj súkromní veľkodistribútori, ktorí ďalej distribuujú výrobky ostatným maloobchodníkom. 

Náklady sú ovplyvnené najmä množstvom a štruktúrou dodávok.  HAMÉ v súčasnosti nemá uzatvorené výhradné distribučné zmluvy dlhodobého charakteru.

Z informácií uvedených v oznámení koncentrácie vyplýva, že lojálnosť k značke má na trhu hotových jedál malý význam. Existuje malý počet zákazníkov, ktorí sú orientovaní na značkové výrobky.

Na trhu hotových jedál neexistuje osobitný stupeň koncentrácie alebo naopak rozptýlenia zákazníkov. Zákazníci sú na tomto trhu zastúpení rovnomerne.

Údaje o najvýznamnejších dodávateľoch ako i odberateľoch na trhu hotových jedál sú súčasťou spisového materiálu, a keďže boli účastníkom konania označené za predmet obchodného tajomstva, úrad ich v ďalšom texte bližšie neuvádza.

Medzi konkurentov spoločnosti HAMÉ v oblasti hotových jedál patria spoločnosti TATRAKON spol. s r.o., Poprad, NOVOFRUCT SK, s.r.o., Nové Zámky a RISO, s.r.o., Rimavská Sobota. 
Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu hotových jedál. 

Vzhľadom k tomu, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti hotových jedál na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti hotových jedál. 

7.	Možnosti vstupu na trh

Vstup nových podnikateľov na vyššie vymedzené relevantné trhy zeleninových výrobkov a hotových jedál na území Slovenskej republiky významne neobmedzujú právne ani regulačné bariéry vstupu.

Podnikatelia, ktorí chcú vstúpiť na tieto trhy musia spĺňať len základné požiadavky slovenského práva (týkajúce sa napr. získania príslušných živností, obvyklých povolení a registrácií). Výroba a predaj sa riadia príslušnými právnymi predpismi, Potravinovým kódexom, príp. inými normami.

Na uvedených relevantných trhoch neexistujú žiadne obchodné bariéry, kvóty, clá, zrážky, alebo iné obmedzenia týkajúce sa subjektov so sídlom v Európskej únii. Určité obchodné bariéry, kvóty, príp. netarifné bariéry môžu existovať vo vzťahu k dovozom z nečlenských štátov Európskej únie. Na vymedzených relevantných trhoch sa to napr. môže týkať kvót na dovoz surovín, napr. húb (kvóty alebo potreba licencií) z Číny. Ako uviedol oznamovateľ koncentrácie, podobné bariéry týkajúce sa nečlenských štátov Európskej únie existujú aj na iných trhoch, teda nie sú špecifické a výnimočné pre uvedené trhy.

Z poskytnutých údajov vyplýva, že náklady vstupu na trh sú porovnateľné s inými odvetviami a zahŕňajú hlavne vybudovanie výrobných kapacít. Tieto náklady sa však v prípade väčšiny relevantných trhov dajú obísť prostredníctvom dovozov.

Noví podnikatelia, ktorí chcú vstúpiť na ovplyvnené trhy musia mať vybudované distribučné siete alebo musia byť aspoň napojení na existujúce distribučné siete nezávislých distribútorov. Vytvorenie distribučných sietí nie je pre podnikateľov spojené s nákladmi, ktoré by bránili vstupu na trh. V prípade distribúcie do obchodných reťazcov však musia byť výrobky zalistované, čo je obvykle spojené s ďalšími nákladmi a nutnosťou investovať do marketingovej podpory predaja.

Prístup k surovinám nie je na trhu obmedzený žiadnym spôsobom a závisí len od ponuky a dopytu. 

Náklady na reklamu majú menšiu až strednú dôležitosť, keďže menšia časť zákazníkov sa orientuje na značkové výrobky. Značná časť zákazníkov, ako bolo aj vyššie spomínané, robí svoje nákupné rozhodnutia na základe cien výrobkov a nie na základe vernosti k značke.

Z uvedeného vyplýva, že spomínaná koncentrácia nevytvára dominantné postavenie na relevantnom trhu zeleninových výrobkov a hotových jedál, ktorého dôsledkom sú významné prekážky efektívnej hospodárskej súťaže.

Možno konštatovať, že na vyššie definované relevantné trhy je vstup pomerne ľahký. Vzhľadom na neexistujúce bariéry vstupu na trh môžu kedykoľvek vstúpiť na uvedené relevantné trhy aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ NPC bude vystavený podstatnej súťaži, nebude sa môcť správať nezávisle voči svojim dodávateľom, zákazníkom a konkurentom na relevantnom trhu zeleninových výrobkov a hotových jedál.

8.	Záver

Vzhľadom na to, že v predmetnom prípade dochádza ku koncentrácii formou získania kontroly podnikateľa NPC nad podnikom podnikateľa HAMÉ a podnikom podnikateľa OTOMAC na základe Rámcovej akvizičnej zmluvy, ktorá nezmení existujúcu štruktúru konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu zeleninových výrobkov a hotových jedál.

Podľa § 33 zákona úrad listom číslo 1050/PMÚ SR/2008 zo dňa 14.03.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril do zápisnice spísanej na úrade dňa 17.03.2008, v ktorej uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Přemysl Marek
Advokát
Kapitulská 18/A
811 01  Bratislava